琴歌
作者：白玉蟾
朝代：宋

paragraphs: 月華飛下海棠枝，樓頭春風鼓角悲。
玉杯吸乾漏聲轉，金劍舞罷花影移。
蘂珠仙子笑移燭，喚起蒼潭老龍哭。
一片高山流水心，三奏霓裳羽衣曲。
初如古澗寒泉鳴，轉入哀猿凄切聲。
吟猱撚抹無盡意，似語如愁不可聽。
神霄宮中歸未得，天上此夕知何夕。
瓊樓冷落琪花空，更作胡笳十八拍。
君琴妙甚素所慳，知我知音爲我彈。
瑶簪琅珮不易得，渺渺清飈吹廣寒。
人間如夢只如此，三萬六千一彈指。
蓬萊清淺欲桑田，君亦輟琴我隠幾。
爲君歌此幾操琴，琴不在曲而在心。
半顰如苦萬綠縷，一笑不博千黄金。
我琴無徽亦無軫，瓠巴之外餘可哂。
指下方爾春露晞，絃中陡覺和風緊。
琴意高遠而飄飄，一奏令人萬慮消。
淒涼孤月照梧桐，斷續夜雨鳴芭蕉。
我琴是謂造化柄，時乎一彈混沌聽。
見君曾是蘂珠人，欲君琴與造化並。
昔在神霄莫見君，蘂珠殿上如曾聞。
天上人間已如隔，極目靄靄春空雲。